SL Uradni list Evropske unije C 187/13

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 187/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„MAHÓN-MENORCA“

EU št.: PDO-ES-0083-AM02 – 15.6.2017

ZOP ( X ) ZGO ( )

1. Skupina vložnikov in pravni interes

Consejo Regulador de la Denominación de Origen Protegida „Mahón-Menorca“ (regulativni svet za zaščiteno označbo porekla „Mahón-Menorca“) Ctra. Des Grau, km. 0,5. 07700-Mahón (Menorca) Baleari ŠPANIJA Tel. +34 971362295 E-naslov: quesomahon@infotelecom.es.

Organ, ki zastopa sektorja proizvodnje in predelave, katerega naloga je zastopanje, zaščita, zagotavljanje in spodbujanje zaščitene označbe porekla.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☐ Metoda proizvodnje — ☐ Povezava — ☒ Označevanje — ☐ Drugo [Navedite.]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012

5. Spremembe

5.1 Sprememba:

Točka „B. Opis proizvoda“ se spremeni, kot sledi:

— Razpon teže „od 1 kg do 4 kg“ se spremeni v razpon teže „od 0,6 kg do 4 kg“.

Teža sirov z označbo ZOP se spremeni, pri čemer je zgornja meja 4 kg ostala nespremenjena, spodnja meja pa se zmanjšala z 1 kg na 0,6 kg.

Prejšnje besedilo: „teža od 1 kg do 4 kg“.

Novo besedilo: „teža od 0,6 kg do 4 kg“.

Obrazložitev:

Teža proizvoda se spremeni, ker je v zadnjih letih opaziti jasno težnjo trga po povpraševanju po manjših sirih.

Siri teže, ki je manjša od 1 kg, vendar ni manjša od 0,6 kg, morajo izpolnjevati vse druge značilnosti iz specifikacije proizvoda z ZOP „Mahón-Menorca“.

Zato je za preverbo, ali organoleptične značilnosti ostajo enake (aroma, tekstura in okus), Oddelek za kemijo Univerze na Balearih (Departamento de Química de la Universitat de les Illes Balears) izvedel študijo na vzorcih sira teže nad 0,6 kg in pod 1 kg, ki so jih proizvedla podjetja, registrirana za ZOP „Mahón-Menorca“, v skladu s specifikacijo proivoda, pri čemer so bile preverjene surovine, zahteve za predelavo in zorenje.

Cilji študije so bili po eni strani preveriti, ali imajo siri teže pod 1 kg, proizvedeni v podjetjih, registriranih za ZOP „Mahón-Menorca“, organoleptične značilnosti, ki se razlikujejo od tistih, ki jih imajo siri, ki jih zajema ZOP, po drugi strani pa analizirati zoritveno dobo sirov na osnovi povprečne vsebnosti vlage, razporeditve vlage (profilov vsebnosti vlage) in teksture. Poleg tega je bila opravljena ocena časa, potrebnega, da siri teže pod 1 kg dosežejo enako dobo zrelosti kot reprezentativni siri, ki jih zajema ZOP „Mahón-Menorca“.

V študiji je bilo ugotovljeno, da siri teže med 0,6 kg in 1 kg nimajo drugačnih organoleptičnih značilnosti kot siri, ki jih zajema ZOP. Poleg tega je bilo ugotovljeno, da je pri povprečni vsebnosti vlage doba zrelosti sirov teže med 0,6 kg in 1 kg podobna dobi zrelosti sirov, ki jih zajema ZOP „Mahón-Menorca“.

S tem je bilo potrjeno, da znižanje najmanjše teže sirov na 0,6 kg ne bo imelo nikakršnega vpliva na značilnosti, določene v specifikaciji proizvoda.

5.2 Sprememba:

Točka „H. Označevanje“ specifikacije proizvoda se spremeni, kot sledi:

— Sprememba logotipa ZOP „Mahón-Menorca“ in vrste označevanja

Prejšnje besedilo: Sir, namenjen za prehrano, mora imeti oštevilčeno sekundarno etiketo, ki jo izda regulativni svet. Za sira „Mahón“ in „Mahón Artesano“ sta bili določeni dve različni vrsti sekundarnih etiket.

Novo besedilo: Pri označevanju sira, namenjenega za prehrano, je treba navesti logotip označbe porekla ter kontrolno številko:

Obrazložitev:

Logotip zaščitene označbe porekla se posodobi, da bi se olajšala opredelitev proizvoda; dobil je jasnejšo obliko, kar bo naredilo proizvod prepoznavnejši za potrošnike.

Po drugi strani pa se obveznost namestitve logotipa na sekundarno etiketo, ki jo izda regulativni svet, nadomesti z možnostjo, da se logotip natisne na samo etiketo proizvoda.

ENOTNI DOKUMENT

„MAHÓN-MENORCA“

EU št. PDO-ES-0083-AM02 – 15.6.2017

ZOP ( X ) ZGO ( )

1. Ime

„MAHÓN-MENORCA“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

Sir, katerega testo je stisnjeno, je proizveden iz polnomastnega mleka krav pasem frisona, mahonesa ali menorquina in/ali pardo alpina, kateremu se eventualno doda mleko ovac pasme menorquina v maksimalnem razmerju 5 delov na 100.

Zaščiteni sta dve vrsti sira: „Mahón-Menorca Artesano“ je proizveden iz polnomastnega mleka v obrtnih sirarnah, „Mahón-Menorca“ pa v industrijskih sirarnah iz mleka, ki je bilo obdelano s postopkom in/ali metodo konzerviranja.

Za ti dve vrsti sta bili določeni naslednji oznaki: „semicurado“ [srednje zreli], kadar zorenje traja manj kot 150 dni, in „curado“ [zreli], kadar je zorenje daljše, ob upoštevanju dejstva, da mora biti za sir „Mahón-Menorca Artesano“ najkrajši čas zorenja 60 dni.

Povprečne značilnosti sira po zorenju so:

oblika: paralelepiped s kvadratno osnovo ter zaobljenimi stranicami in vogali.

višina: od 5 do 9 cm:

teža: med 0,6 kg in 4 kg.

Skorja je goste konsistence, mastna in rumene do rumeno-rjave barve; na zgornji ploskvi ročno izdelanih sirov se vidijo sledovi gub krpe (fogasser).

Testo je čvrste teksture, pri rezanju ostane celo in je rumene slonokoščene barve.

Okus je rahlo kiselkast, arome so mlečne, pri zorjenih sirih pa prevladuje pikantnost, ki se povečuje z zorenjem. Bolj ali manj okrogle luknje so neenakomerno porazdeljene in v omejenem številu; so različne velikosti, ki pa ne presega velikosti graha.

Maščoba v suhi snovi znaša najmanj 38 %; skupna suha snov znaša najmanj 50 %.

3.3 Krma (samo za proizvode živalskega izvora) in surovine (samo za predelane proizvode)

Čreda se hrani na tradicionalni način na najboljših pašnikih na tem območju.

Naravni travniki se na splošno nahajajo na zemljiščih, ki so bila prej namenjena za obdelovanje in kjer je govedoreja nadomestila kmetijstvo. To so samonikli sklopi goste visoke trave, v katerih prevladujejo krmne trave in stročnice visoke hranilne vrednosti paše.

Glavne vrste krme so medenica, ječmen, oves, koruza, detelja in ljulka.

Travniki se na splošno uporabljajo za pašo od novembra do maja. Presežki krme se pretvorijo v silažo ali seno spomladi (april–maj) in omogočajo krmljenje črede v mesecih, ko je paša pičla. To krmo dopolnjujejo koncentrati in stranski proizvodi.

Zaradi neenakomerne količine, predvsem pa razporeditve padavin skozi vse leto ob močnem vetru, imenovanem „tramontana“, je v vseh kmetijskih sezonah težko zajamčiti, da bo celota porabljene krme proizvedena na otoku. V vsakem primer je 70 % krme, uporabljene za prehrano črede, pridelane na otoku Menorka.

3.4 Posebne faze proizvodnje, ki jih je treba izvajati na opredeljenem geografskem območju

Proizvodnja mleka ter proizvodnja in zorenje sira morajo potekati na geografskem območju, ki zajema cel otoka Menorka.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Na etiketah je obvezna navedba Queso „Mahón-Menorca“ [sir „Mahón-Menorca“].

Pri označevanju sira, namenjenega za prehrano, je treba navesti logotip označbe porekla ter kontrolno številko:

4. Jedrnata opredelitev geografskega območja

Območje proizvodnje mleka ter proizvodnje in zorenja sira je cel otok Menorka. Nahaja se 18 navtičnih milj od Majorke in 130 navtičnih milj od Barcelone ter je omejeno z naslednjimi koordinatami: med 39° 48′ in 40° 05′ severne širine ter 3° 47′ in 4° 20′ vzhodne dolžine.

5. Povezava z geografskim območjem

5.1 Posebnosti geografskega območja

Zaradi talnih in podnebnih razmer, zlasti vpliva vetra, je imela na Menorki govedoreja vedno večji pomen od kmetijstva.

Otok Menorka ima površino okoli 689 kvadratnih kilometrov, na njem ločimo dve območji: „Tramontana“ na severu, ki je bolj strma, in „Migjorn“ na jugu, z bolj blagim in homogenim reliefom, čeprav z globljimi grapami. Najvišji vrh otoka je Monte Toro s 358 metri nadmorske višine.

Podnebje je blago; poleti temperature ne presegajo 34 °C, pozimi pa ne padejo pod 5 °C. Povprečna temperatura je med 23 °C poleti in 10 °C pozimi.

Povprečna letna količina padavin rahlo presega 600 mm, kar v povezavi z obilno roso zaradi visoke relativne vlažnosti zaradi bližine morja zagotvlja dovolj virov za pašo na otoku za skoraj 20 000 glav goveda, od tega za okrog 15 000 krav molznic.

Travniki se uporabljajo za pašo od novembra do maja. Presežki krme se pretvorijo v silažo ali seno spomladi (april–maj) in omogočajo krmljenje črede v mesecih, ko je paša pičla.

Floro v glavnem sestavljajo medenica, plazeča pirnica, ječmen, oves, koruza, detelja in ljulka.

Ruralno zemljišče je razdeljeno na llocs, kmetijska gospodarstva, ki jih v glavnem upravlja ena družina, ki stanuje v hiši, obdeluje zemljo in redi živino na tradicionalen način.

Značilni videz pokrajini Menorke med znatnim delom leta dajejo zeleni toni, odvisno od kulture, travnikov ali drevesnatih pašnikov, prepredenih z gosto mrežo kamnitih zidov, ki je povezana z otoško specializacijo za govedorejo ter posledica plitvih tal in obilnega kamenja na površini. Ocenjuje se, da obstaja 15 000 kilometrov kamnitih zidov, ki služijo kot ograde ali tanques, olajšajo racionalno pašo in omogočajo prihranke za delovno silo pri varovanju živine.

5.2 Posebnost proizvoda

Sir „Mahón-Menorca“ ima obliko paralelepipeda s kvadratno osnovo ter zaobljenimi stranicami in vogali; skorja je različne barve, in sicer od rumene do rumeno-rjave. Okus je rahlo kiselkast, arome so mlečne, pri zorjenih sirih pa prevladuje pikantnost, ki se povečuje z zorenjem.

5.3 Vzročna povezava med geografskim območjem in kakovostjo ali značilnostmi proizvoda

Fizično okolje v glavnem določa mediteransko podnebje. Povprečna letna količina padavin rahlo presega 600 mm, kar v povezavi z obilno roso zaradi visoke relativne vlažnosti zaradi bližine morja omogoča proizvodnjo visokokakovostne krme, ki da mleku in siru, pridobljenima od živali, ki se v glavnem prehranjujejo s to krmo, razpoznavne fizikalno-kemijske in organoleptične značilnosti, ki so tipične za to vrsto sira.

Posebna oblika sira se pridobi s tradicionalnim načinom oblikovanja sirnine s polnjenjem v vrečko, narejeno iz kvadratne bombažne krpe, imenovane fogasser, ki se jo nato obesi za njene štiri konce.

Druga posebnost pri proizvodnji sira „Mahón-Menorca Artesano“ je obdelava površine skorje med zorenjem, in sicer se jo premaže z govejo mastjo, oljčnim oljem ali mešanico oljčnega olja in mlete paprike. S tem postopkom, ki je med procesom zorenja večkrat ponovljen, se prepreči hitra izsušitev skorje sirov ter doseže značilna barva in zunanji videz sira.

Sklic na objavo specifikacije

(drugi pododstavek člena 6(1) te uredbe)

http://www.caib.es/sites/qualitatagroalimentaria/es/formatge_mahon-menorca-46241

(1) UL L 343, 14.12.2012, str. 1.